Prokureur doodstil oor Zuma se planne | Netwerk24
Prokureur doodstil oor Zuma se planne
Deur Sarel van der Walt 12 April 2021 20:13
Oudpres. Jacob Zuma se prokureur wou nie Maandag sê of hy gaan voldoen aan hoofregter Mogoeng Mogoeng se versoek dat hy insette aan die konstitusionele hof lewer nie.
Die hoofregter het die oudpresident gevra om insette te lewer voordat die konstitusionele hof uitspraak lewer in die saak waarin die Zondo-kommissie van ondersoek na staatskaping vra dat hy aan minagting van die hof skuldig bevind word.
Oudpres. Jacob Zuma Foto: Argief
Die kommissie het hom tot die konstitusionele hof gewend nadat Zuma geweier het gehoor te gee aan 'n bevel van dié hof en voor die kommissie te verskyn.
Hy vra dat Zuma vir twee jaar tronk toe gestuur word.
Mogoeng wil hê Zuma moet sê wat sy reaksie sal wees as hy skuldig bevind sou word.
Eric Mabuza, Zuma se prokureur, het net by navraag gesê die spertyd om insette te lewer is Woensdag.
Kenners het vroeër gesê die hoofregter het reg opgetree deur uit sy pad te gaan om Zuma se insette te vra voordat die konstitusionele hof 'n uitspraak lewer wat hom agter tralies kan laat beland.
Die Helen Suzman-stigting het vroeër 'n sogenaamde amicus curiae-aansoek by die hof ingedien om as vriend van die hof in die saak toegelaat te word.
Die stigting het vroeër gesê hy wil voorleggings aan die konstitusionele hof doen waarin hy sal aanvoer dat Zuma se minagting van die hof se opdrag ernstige gevolge vir die werksaamhede van die kommissie inhou.
Sy weiering om voor die kommissie te verskyn ondermyn die kommissie se vermoë om sy mandaat na te kom om die waarheid vas te stel.
Die publiek het die reg om te weet wat die waarheid oor die staatskaping is.
Die stigting steun die standpunt dat Zuma tronkstraf opgelê word, maar meen dit is in die openbare belang dat hy gedwing word om voor die kommissie te verskyn en vra te beantwoord.
Meer as 40 getuies voor die kommissie het Zuma al by staatskaping betrek.
Wat beteken 'vriend van die hof'?
'n Party wat amicus curiae, oftewel as vriend van die hof, tot 'n saak toetree, is nie regstreeks betrokke nie, maar is daar om hulp aan die hof te verleen.
Die party doen dit deur die verskaffing van tersaaklike inligting, verduidelik emeritus-professor Pieter Labuschagne, 'n regs- en politieke kenner van Unisa.
"Só 'n amicus curiae moet 'n spesifieke belang by die saak hê en die hof moet toestemming gee dat die party as 'n vriend van die hof tot die saak gevoeg word omdat dié die saak kan help."
'n Vriend van die hof moenie met 'n getuie verwar word nie, verduidelik Labuschagne.
Meer oor: Eric Mabuza | Hoofregter Mogoeng Mogoeng | Jacob Zuma | Staatskaping | Zondo-Kommissie | Konstitusionele Hof